Evropski mirovni pohod ob 100 letnici prve svetovne vojne
Pohodniki iz vsega sveta bodo prehodili tudi velik del Slovenije
28. julija, natanko 100 let po izbruhu prve svetovne vojne, se je na Dunaju začel Evropski mirovni pohod. V dobrih treh tednih naj bi pohodniki v več manjših skupinah skozi šest držav prehodili 550-kilometrsko pot do Trsta. Gredo tudi preko Slovenije.

Pobudnik za Evropski mirovni pohod Irec Grattan Lynch, ki je zdaj na mirovni misiji Organizacije združenih narodov v Afganistanu, se je odločil, da bo ta mirovni pohod posvečen evropskem miru in povezovanju. Udeleženci omenjene evropske mirovne pobude želijo s tem mednarodnim pohodom ob mejah držav Srednje Evrope, ki so ga začeli točno sto let po izbruhu prve svetovne vojne, počastiti evropsko kulturo miru. Prvi transnacionalni prehod Evrope pa so posvetili miru in integraciji.

Po podatkih prirediteljev se je na 23 dnevni pohod po šestih evropskih državah podalo več skupin. Te bodo hodile skozi Avstrijo, Slovaško, Madžarsko, Hrvaško, Slovenijo do Italije, kjer se bo prvi Evropski mirovni pohod zaključili v ponedeljek 28. avgusta v Trstu.

Pohodniki so prišli iz vsega sveta - iz ZDA, Kanade, Irske, Velike Britanije, Hondurasa, Avstralije, Japonske, Španije, Nove Zelandije. Organizatorji pa preko družbenih omrežij vabijo še druge, da se jim pridružijo na celotni ali pa vsaj na delu te 550 kilometrske poti. Pot je dobro označena s smerokazi, udeleženci dobijo tudi karto, vendar se kljub temu marsikje izgubijo. Je pa pot speljana povečini skozi gozd, po poljskih poteh, travnikih in manj obljudenih predelih, tako da se pohodniki izognejo prometnim cestam in hodijo po poteh. Organizatorji pričakujejo, da bo prvi pohod zaključilo vsaj 100 udeležencev, številni so morali zaradi žuljev ali drugih težav že prekiniti s hojo. Nekateri zgolj za kakšen dan in zatrjujejo, da jo bodo nadaljevali.
V Slovenijo so pohodniki prišli včeraj iz Kumrovca na Hrvaškem. Šli so skozi Bistrico ob Sotli in Bizeljsko do Brežic, kjer so v tamkajšnjem hostlu prenočili, pred tem pa jih je sprejel tudi brežiški župan Ivan Molan. Danes so svojo pot nadaljevala preko Kostanjevice na Krki, Novega mesta, Rožnega dola, Kočevja, občine Loški Potok, Cerknice in Kozine. Maks Žitko je organizatorju pomagal označiti del poti v brežiški občini. Srečala sta se slučajno, o čemer Maks pravi: »Grattan Lynch je prišel na dvorišče, že prej se je namreč odločil za staro bojsensko cesto. Glede na to, da je cesta stara, pa jaz malo poznam ta predel, ker se ukvarjam z orientacijo, tekom in še s čim, pa sem mu obljubil, da bom ta odsek označil s smerokazi. Te cesta namreč že ene 50, 70 let ni več v uporabi in v enem delu v gozdu izgine. Zato smo jo morali malo prestaviti, saj je tam neprehodna. Jo je pa Lynch začrtal kar na Googlovem zemljevidu, kjer je baje še vrisana.«
Pobudnik pohoda Grattan Lynch o njem pravi, da je bil sprva posvečen 100. obletnici Prve svetovne vojne. V luči dogodkov v Ukrajini, pravijo organizatorji, pa je že napočil čas za še več mirovnih pobud in iniciativ. Poleg tega je bila letos tudi obletnica jedrskega napada na Nagasaki in Hirošimo. Zdaj je po njihovem mnenju pohod priložnost, da spoznamo naše razlike, saj je edini način za premagovanje strahu pred drugimi državami spoznavanje ljudi iz teh držav. Glavni namen pohoda pa je druženje pohodnikov in promocija ideje o miru. Organizatorji so v načrtovanje poti vložili štiri leta lastnega dela in sredstev, ker večje organizacije in institucije kot so Organizacija združenih narodov in Evropska unija niso imeli posluha za pobudo.

